Spinasie op die stasie – toortsie.com
Spinasie op die stasie
November 11, 2018 November 11, 2018 ~ Toortsie
Ek was nog altyd lief om ‘n bietjie spinasie in my tuin te hê. As jy dit eers het, hou dit aan met groei en jy kan na hartelus pluk wanneer jy nodig het.
In ons dorpstuin was dit weer so. Maar nou maak manlief tuin en die spinasie wat net daar staan, werk op sy senuwees. Een dag sny hy hulle almal af, met die doel dat dit weer sal uitgroei, maar nooit weer is hulle dieselfde nie. Die peste en plae val hulle aan. En Toortsie se wange is dik.
Intussen is ons besig om te verhuis en hy maak solank tuin by die nuwe huis. Hy plant bome en maak groentetuin, te mooi. Die spinasie en pietersielie en ander kruie groei welig.
Manlief dra spinasie aan. Wasbakke vol! 😊 Dit bly sommer in die een kombuiswasbak lê en as ek water gebruik, word hulle natgespat en bly dit vars en lewendig.
Intussen doen Toortsie navorsing: Elke moontlike resep wat spinasie bevat word bekyk hoe dit Bantingvriendelik voorgesit kan word. Dis spinasie in die slaai, spinasie in die bredie, spinasie en skelvis, spinasie in hoender, spinasietert, ryk en romerige spinasie, …
Manlief noem so terloops dat ons nou net spinasie eet.
Net toe ek dink ek het die hoop spinasie gewen, lê daar ‘n nuwe, vars pluksel, ‘n hele wasbak vol!
In ‘n restaurant merk hy op dat ek moet kyk op die spyskaart, daar is spinasiegevulde biefrolletjies. Hy help ook nou al reseppies uitsoek!
Nou na, spinasie sensasie, ons gaan STERK word, as Pop-Eye reg is!
Ns. Onthou, as julle wil weet hoe om spinasie lekker voor te sit, vra net vir Toortsie. Sy eet, leef en droom spinasie.
Posted in Banting, LCHF,Kosdinge,Uncategorized	spinasie
‹ PreviousEk en hangbrûe
Next ›Die tong
17 thoughts on “Spinasie op die stasie”
November 11, 2018 om 12:07 nm
Ja, die Towerinne weet! Hahaha. Ons is ook baie lief vir spinasie (dis nou ek en my dogter) en my man begin ook mor oor al die “groen” kos wat hy moet eet.
November 11, 2018 om 12:09 nm
Ek vra hom gisteraand of hy al moedeloos is daarmee, toe antwoord hy dat dit darem goed versteek is. 😁
November 11, 2018 om 8:48 nm
November 11, 2018 om 2:40 nm
Njammies! Self mal daaroor, veral so vars uit eie tuin! Heerlik gelees.
November 11, 2018 om 7:26 nm
Lekker…ek het juis ‘n yster tekort! 😄
November 11, 2018 om 7:33 nm
Ek het een keer gelees dat die ysterwaarde van spinasie dalk nie reg weergegee is nie. Of dit waar is, weet ek nie. Intussen werk ek die groenigheid maar oral in. Vanaand? Omelet met spinasie en kaas. 😂
November 12, 2018 om 6:05 vm
Nou is ek sommer lus vir jou spinasie omelet as ontbyt…njammies!
November 12, 2018 om 6:56 vm
Ek moes sout op die sampioene gegooi het. Smaak het ietwat ontbreek! 😂
November 12, 2018 om 10:26 vm
Spinasie is seker my heel gunsteling groente
November 12, 2018 om 10:39 vm
Ek raak nou liewer vir dit. Dit moet net nie oorweldig nie
November 12, 2018 om 9:59 nm
Spinasie groei so lekker en maklik. Ons het self hier heelwat spinasie, ek hoop die ander goed begin binnekort vrug dra, dat ons bietjie verskeidenheid kan hê. Jy is meer kreatief as ek met die spinase.
November 12, 2018 om 10:07 nm
Ek moet wees! Vanaand is dit in sie bredie saam met ander groente.
Wat doen jy alles met spinasie?
November 13, 2018 om 12:42 nm
Spinasie is my liefste lekkerste groente. Ek maak quich (sonder kors), roomspinsie, gevolde hoenderborsies met spinasie en spek omgedraai, spinasie pannekoek ens
Spinasiepannekoek het ek destyds voor Banting baie bestel.
November 17, 2018 om 9:11 nm
Bak banting pannekoek
November 17, 2018 om 9:41 nm
Ek sal dit nog probeer. 😁